Portrét

Portrét je vo výtvarnom a sochárskom umení popisné zobrazenie konkrétneho jedinca, najčastejšie človeka, veľmi výnimočne aj zvieraťa, ktoré má dlhú a bohatú históriu. 

 Maliarstvo 
Prvé portréty vznikali už v staroveku, v stredoveku ich obľuba veľmi klesla a vznikali len veľmi výnimočne, aj to väčšinou až v období neskorej gotiky. Zobrazenia významných osobností (napríklad panovníkov, svätcov) sú väčšinou zidealizované a nezakladajú sa na skutočnej podobe, ani vtedy ak ide o portrét žijúceho človeka. V tomto období sa teda väčšinou nehovorilo o portrétoch, ale o portrétnych rysoch zobrazenia. Mohutný rozvoj zaznamenal portrét v období renesancie, ešte výraznejší dôraz sa naň kládol v období baroka, ktoré doviedlo umenie portrétovania na hranicu jeho možností. No záujem o portrét bol v každom období umenia. Obľúbené formy portrétu boli v maliarstve kresba alebo maľba (na drevo, plátno, sklo).

 Sochárstvo 
V sochárstve je významný prvok rímsky sochársky portrét, ale stretávame sa s ním aj v neskoršom období, a to aj v podobe náhrobnej plastiky (náhrobný kameň, hrobka) alebo na pamätných tabuliach. Môže mať podobu busty, voľne stojacej sochy, súsošia alebo reliéfu.

 Iné oblasti 
S portrétmi sa stretávame aj na minciach, pamätných medailách, známkach alebo bankovkách. 

 Súčasné portrétovanie 
V 19. storočí sa s nástupom fotografie stal klasický maliarsky či sochársky portrét skôr výnimočnou záležitosťou. Najrozšírenejší druh portrétu je v súčasnosti fotografický portrét, ale dokumentárnu funkciu portrétu prebral aj film, televízia a ďalšie elektronické médiá.

 Druhy portrétov 
 klasický portrét - autor realisticky zobrazuje inú postavu (žijúcu či nežijúcu)
 autoportrét - predloha portrétu je samotný autor diela
 kryptoportrét - portrét je predloha na zobrazenie, ktoré je súčasť diela, ktoré nie je samo o sebe portrét, ale napríklad náboženský výjav či mytologická scéna.

 Prenesený význam slova 
V prenesenom slova zmysle ide aj o akékoľvek iné vystihnutie konkrétneho jedinca, napríklad v literatúre je to literárny portrét (v podobe biografií, opisov), vo filme filmový portrét, v oblasti hudby hudobný portrét a podobne. Použitie slova v tomto prípade vždy záleží na celkovom kontexte patričného vyjadrenia.

 Najvýznamnejší autori portrétov 

 Hans Holbein mladší
 Rembrandt
 Diego Velázquez
 Frans Hals
 Francisco Goya
 Ján Kupecký
 Ilia Jefimovič Repin

Kategória:Umenie
Kategória:Maliarstvo
Kategória:Sochárstvo
Kategória:Fotografia